บัวหลวงตั้งกองช้อนหุ้นไทย
ชี้ราคาถูกแล้วหวังกำไร11%มั่นใจต่างชาติยังรอจังหวะซื้อ
31 พ.ค. 2555

ชี้ราคาถูกแล้วหวังกำไร11%มั่นใจต่างชาติยังรอจังหวะซื้อ
บลจ.บัวหลวง ฉวยจังหวะหุ้นร่วง ตั้งกองทริกเกอร์ 5 หวังกำไร 11% ใน 18 เดือน เชื่อต่างชาติรอช้อนของถูก
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า ขณะนี้เป็นจังหวะที่จะเข้าลงทุน หลังจากราคาหุ้นปรับตัวลงไปมากแล้ว จึงเปิดขายกองทุนเปิดบัวหลวงทริกเกอร์ 5 (11%) ตั้งแต่วันที่ 30 พ.ค.-6 มิ.ย.นี้ โดยตั้งเป้าหมายกำไรไม่น้อยกว่า 11% ภายใน 18 เดือน
“การตกลงมาของหุ้นรอบนี้เกิดจากปัจจัยต่างประเทศ ทั้งๆ ที่ปัจจัยพื้นฐานของเรายังดีอยู่ และตลาดน่าจะรับข่าวประเทศกรีซไปพอสมควรแล้ว ส่วนต่างชาติที่ขายหุ้นก็ยังไม่ได้เอาเงินออกนอกประเทศ เขาอาจจะหาจังหวะกลับเข้าไปซื้อใหม่ในราคาที่ถูกลง เพราะโอกาสที่จะปรับลดลงต่ำ ในขณะที่โอกาสที่จะปรับเพิ่มขึ้นมีอยู่สูง” นางวรวรรณ กล่าว
นายพีรพงศ์ จิระเสวีจินดา รองกรรมการผู้จัดการ กลุ่มจัดการกองทุน บลจ.บัวหลวง กล่าวว่า หุ้นไทยก็ค่อนข้างได้เปรียบเมื่อเทียบกับประเทศเพื่อนบ้าน เพราะปรับตัวลงมาประมาณ 10-15% ขณะที่สัดส่วนราคาต่อกำไร (พี/อี) ลงมาอยู่ที่ประมาณ 11 เท่า จาก 12-13 เท่าในไตรมาสแรก
“พี/อีระดับนี้ต่ำกว่าประเทศเพื่อนบ้าน เช่น สิงคโปร์ ซึ่งอยู่ที่ 12.82 เท่า มาเลเซีย อยู่ที่ 14.25 เท่า เรียกว่าโดยเปรียบเทียบแล้วหุ้นบ้านเรามีราคาถูกกว่าเพื่อนบ้าน หากเงินต่างชาติที่ต้องการแสวงหาโอกาสในการลงทุนกลับเข้ามาในเอเชีย หุ้นไทยก็น่าจะอยู่ในเรดาร์ที่เขาสนใจ และที่กำหนดเวลาไว้ 18 เดือนอาจจะดูยาว แต่เพื่อให้ผู้จัดการกองทุนมีโอกาสมากขึ้นในการบริหารพอร์ตในกรณีที่มี ความผันผวนนานกว่าที่คิด และไม่รับความเสี่ยงสูงจนเกินไป” นายพีรพงศ์ กล่าว
ด้าน บลจ.ทิสโก้ เปิดเสนอขายกองทุนเปิด ทิสโก้ ตราสารหนี้คืนกำไร 3M5 มีนโยบายลงทุนในตราสารหนี้หรือเงินฝาก ทั้งในและ/หรือต่างประเทศ โดยลงทุนในต่างประเทศได้ไม่เกิน 79% ของมูลค่าสินทรัพย์สุทธิของกองทุน และจะมีการป้องกันความเสี่ยงจากอัตราแลกเปลี่ยนเต็มจำนวน โดยเปิดขายจนถึงวันที่ 5 มิ.ย. 2555